CELEX: 62010TN0182
Language: bg
Date: 2010-04-19 00:00:00
Title: Дело T-182/10: Жалба, подадена на 19 април 2010 г. — AISCAT/Комисия

19.6.2010   
            
            
               BG
            
            
               Официален вестник на Европейския съюз
            
            
               C 161/54
            
         
      Жалба, подадена на 19 април 2010 г. — AISCAT/Комисия
      (Дело T-182/10)
      (2010/C 161/85)
      Език на производството: италиански
      
         Страни
      
      
         Жалбоподател: Associazione Italiana delle Società Concessionarie per la costruzione e l’esercizio di Autostrade e Trafori stradali (AISCAT) (Рим, Италия) (представител: M. Maresca, avvocato)
      
         Ответник: Европейска комисия
      
         Искания на жалбоподателя
      
      
                  —
               
               
                  да се отмени Решението на Европейската комисия от 10 февруари 2010 г.
               
            
         Правни основания и основни доводи
      
      Настоящата жалба е насочена към отмяна на решението, съдържащо се в писмото на Европейската комисия от февруари 2010 г., в което се изключва възможността за нарушение на член 87 от Договора за ЕО (понастоящем член 107 ДФЕС) от страна на Италианската република за това, че последната e възложила построяването и управлението на автомагистрален участък (т. нар. Passante di Mestre) без обществена поръчка на смесено публично-частно дружество, CAV S.p.A. (акционерно дружество, учредена с равно участие на ANAS S.p.A. и Regione Veneto), и е финансирала това построяване чрез тарифно повишение в пунктовете за плащане на магистралните такси, съществуващи в успореден и конкурентен автомагистрален участък.
      Правните основания в подкрепа на нарушението на член 87 от Договора за ЕО (понастоящем член 107 ДФЕС) от страна на Италианската република са две.
      На първо място, фактът, че Италианската република, чрез член 2, параграф 290 от Закон № 244 от 24.12.2007 г., е възложила пряко на CAV концесията за построяване и управление на Passante di Mestre, съставлява държавна помощ, като се има предвид, че не са били спазени условията за възлагане на обществени поръчки, известни като in house, и че възлагането е направено в полза на смесено дружество, което има конкурентно предимство поради своите уставни и управленски характеристики. Всъщност, 50 % от CAV се държат от ANAS, което, освен че има роля на публичен регулаторен орган, упражнява в допълнение и предприемаческа дейност (строеж и управление на автомагистрали) на пазара, който самото то регулира и на който то е концесионен орган.
      На второ място, фактът, че Италианската република е одобрила договора, сключен между ANAS (в качеството на концесионно образувание) и CAV, с предмет финансирането на Passante di Mestre посредством тарифно повишение в пунктовете за плащане на магистралните такси, съществуващи в успореден и конкурентен автомагистрален участък, съставлява държавна помощ в полза на CAV.
      Тарифното увеличение съставлява всъщност инструментът, който е позволил да се отклони пътното движение на моторни превозни средства към новия участък (Passante di Mestre) и същевременно е довел до намаляване на движението по конкурентния участък (Tangenziale di Mestre), предмет на посоченото повишение. Следователно предметът на помощта не е излишъкът, произтичащ от тарифното увеличение, разглеждан сам по себе си, а конкурентното предимство, което CAV извлича от него и обратно — загубата, която претърпяват от него дружествата концесионери на Tangenziale di Mestre.